

ПРЕПОРЪКА НА КОМИСИЯТА

от 5.12.2018 година

относно ролята на еврото в областта на енергетиката в международен план

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 292 от него,

като има предвид, че:

(1) Еврото е стабилна, надеждна и призната в целия свят валута, широко приета при международни плащания. През 2017 г. 36 % от международните финансови операции (като стойност) са били фактурирани или изпълнени в евро. Еврото съставлява около 20 % от международните резерви на чуждестранните централни банки. Това е повече от дела на еврозоната в световния брутен вътрешен продукт (БВП).

(2) Енергийните продукти и в частност суровият нефт са суровините, с които се търгува най-много в ЕС и по света. Стойността на годишно търгуваните обеми на европейските енергийни пазари надхвърля 40 трилиона евро. Повече от 90 % от съвкупните финансови операции, отнасящи се до нефт, газ и други енергийни продукти, се изпълняват във валута, различна от еврото.

(3) ЕС е най-големият вносител на енергия в света и внася повече от половината от енергията, която потребява. Европа внася около 90 % от нефта и около 70 % от газа, които са ѝ необходими.

(4) През последните 5 години ЕС внася енергия на средногодишна стойност от около 300 милиарда евро. Преобладаващата част от дългосрочните договори, по които ЕС осъществява вноса си на енергия (по оценки 80—90 %), не са в евро, като най-големият дял от енергийния внос на ЕС е от Русия (около 34 %), Близкия изток и Африка (общо около 33 %) и Норвегия (около 20 %, приблизително наполовина нефт и газ, като газът се доставя по договори в евро).

(5) Отношенията в областта на енергетиката между държавите членки и с трети държави често се основават на междуправителствени споразумения, много от които се отнасят до закупуването на нефт и газ. Тези споразумения задават рамката и осигуряват политическа подкрепа и правна сигурност за европейските компании, които сключват търговски договори с енергийни доставчици от трети държави.

(6) Съгласно Директивата за запасите от нефт (2009/119/ЕО) държавите членки поддържат запаси от суров нефт и/или нефтопродукти за извънредни ситуации. За да изпълнят задължението си по отношение на запасите, те разчитат на централни структури за управление на запасите и на задължени икономически оператори, които закупуват, поддържат, управляват и продават нефтените запаси за извънредни ситуации и целевите запаси.

(7) Като референтна стойност при доставките на нефт се използват референтните цени на суровия нефт от агенциите за докладване на цените. Те служат и като референтна стойност за други енергийни продукти, като например природен газ, както и за производни финансови инструменти за суров нефт или нефтопродукти. Понастоящем няма референтни цени за суров нефт в евро.

(8) В Европа вече се развиха редица газови търговски центрове, в които се търгуват газови продукти в евро. Макар делът на договорите с цени на база газовите центрове да нараства, някои договори за доставка разчитат изцяло или отчасти на договори с индексация спрямо нефта, които не са в евро. На развитите пазари на газ търгуваните в газовите центрове обеми газ надвишават реалното потребление.

(9) Компаниите, предоставящи финансови услуги, играят важна роля за осигуряването на достъп на инициаторите на проекти по цялата верига на стойността на енергийните доставки до капитал, застраховане и инструменти за управление на риска.

(10) Освен че ще доведе до обща икономическа ефективност, засилването на ролята на еврото в търговията и инвестициите в областта на енергетиката в международен план ще спомогне за постигането на целите на енергийната политика на ЕС и за намаляване на риска от прекъсване на енергийните доставки. Европейските предприятия ще имат по-голяма независимост, която ще им позволи да извършват и да получават плащания като част от своята международна търговия и да финансират дейността си, като се излагат в по-малка степен на рискове във връзка със съдебни производства от страна на юрисдикции на трети държави.

(11) Настоящата препоръка на Комисията съдържа неизчерпателни насоки за постигане на по-широко използване на еврото в енергийния сектор с оглед на специфичните изисквания, изложени по-горе,

ПРИЕ НАСТОЯЩАТА ПРЕПОРЪКА:

**По-широко използване на еврото при международни споразумения и необвързващи инструменти в областта на енергетиката**

1. Държавите членки следва да насърчават по-широкото използване на еврото в отношенията с трети държави в областта на енергетиката, включително в договори, сключени в рамките на двустранни и многостранни международни споразумения, или в необвързващи инструменти като меморандуми за разбирателство.
2. Комисията призовава държавите членки да включват разработената от Комисията стандартна клауза, свързана с използването на еврото като валута по подразбиране, в междуправителствените си споразумения с трети държави.
3. Комисията системно ще насочва вниманието на държавите членки към използването на еврото като част от становището, което адресира към тях в рамките на член 4, параграф 1 от Решение (ЕС) 2017/684 на Европейския парламент и на Съвета за създаване на механизъм за обмен на информация във връзка с междуправителствени споразумения и необвързващи инструменти между държавите членки и трети държави в областта на енергетиката (Решението за междуправителствените споразумения). Когато е възможно, държавите членки следва да се придържат към подобен подход по отношение на необвързващите инструменти, свързани с енергетиката.

**По-широко използване на еврото при свързани с енергетиката финансови операции от страна на участниците на европейския пазар**

1. Държавите членки следва да насърчават и съдействат за по-широкото използване на еврото от страна на участниците на европейския пазар при финансови операции в областта на енергетиката.
2. Създадените от държавите членки съгласно Директива 2009/119/ЕО централни структури за управление на запасите и задължените икономически оператори следва да увеличат дела на сключените в евро договори за закупуване, поддържане, управление и продажба на запаси за извънредни ситуации и целеви запаси от нефт, включително на тези от тях, които се отнасят до запаси, съхранявани по силата на двустранни споразумения или договорни права за закупуване на определено количество запаси („талони“).
3. Участниците на европейските енергийни пазари следва по-често да използват договори в евро, свързани с енергетиката.
4. Участниците на пазара следва да съдействат за създаването на и да подпомагат дейността на газовите центрове за втечнен газ в ЕС с цени в евро за основните и производните продукти, да подкрепят по-широкото използване на цени с индексация към газовите центрове, а по този начин и договорите в евро.
5. Агенциите за докладване на цените следва да съдействат за установяването на референтни цени за суров нефт в евро.
6. Стоковите борси следва да съдействат за по-нататъшното разработване на дериватни договори за суров нефт и рафинирани продукти в евро.

**По-широко използване на еврото при свързани с енергетиката проекти и финансови операции на дружества, предоставящи финансови услуги**

1. Държавите членки и европейските дружества, предоставящи финансови услуги, следва да насърчават по-широкото използване на еврото за свързани с енергетиката проекти и финансови операции.

**Мониторинг**

1. Държавите членки следва ежегодно да докладват подробно на Комисията цялата налична информация относно изпълнението на тази препоръка.

**Преглед**

1. Комисията ще направи преглед на изпълнението на настоящата препоръка три години след приемането ѝ и ще прецени дали са необходими допълнителни мерки, като вземе предвид информацията, предоставена от държавите членки.

**Адресати**

1. Адресати на настоящата препоръка са държавите членки, създадените от тях съгласно Директива 2009/119/ЕО централни структури за управление на запасите и задължените икономическите оператори, участниците на европейските енергийни пазари, агенциите за докладване на цените, стоковите борси и европейските дружества, предоставящи финансови услуги.

Съставено в Брюксел на 5.12.2018 година.

За Комисията

Valdis DOMBROVSKIS  
 Заместник-председател

|  |
| --- |
|  |